pythainlp/thaigov-v2-corpus-22032023 huggingface dataset:
วันอังคารที่ 14 มิถุนายน 2565
โฆษกรัฐบาลเผย “นายกฯ” ปลื้ม “สวนเบญจกิติ” แลนด์มาร์คแห่งใหม่ใจกลางกรุงเทพฯ ตอบโจทย์ชีวิตคนกรุง ปรับโฉมกรุงเทพฯ เป็นเมือง Amazing Natural Park
โฆษกรัฐบาลเผย “นายกฯ” ปลื้ม “สวนเบญจกิติ” แลนด์มาร์คแห่งใหม่ใจกลางกรุงเทพฯ ตอบโจทย์ชีวิตคนกรุง ปรับโฉมกรุงเทพฯ เป็นเมือง Amazing Natural Park
วันนี้ (14 มิถุนายน 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีที่สวนเบญจกิติ เป็นอีกสถานที่สำคัญให้ประชาชนเยี่ยมชม และทำกิจกรรมหลังสถานการณ์โควิด-19 คลี่คลายและมีการผ่อนคลายมาตรการต่างๆ ซึ่งขณะนี้ได้รับความนิยมจากประชาชนทุกกลุ่มวัย ทั้งชาวไทยและชาวต่างชาติ ถือเป็นแลนด์มาร์คแห่งใหม่ของกรุงเทพมหานคร ในการจัดกิจกรรมที่เป็นประโยชน์และสร้างสีสันให้แก่พี่น้องประชาชน
โฆษกประจำสำนักนายกรัฐมนตรี กล่าวว่า ที่ผ่านมานายกรัฐมนตรี ได้สั่งให้หน่วยงานที่เกี่ยวข้องร่วมมือกับกองทัพเข้ามาพัฒนาพื้นที่เดิมของโรงงานยาสูบเป็นสวนเบญจกิติ ตั้งใจให้เป็นปอดแห่งใหม่ใจกลางกรุงเทพฯ โดยออกแบบภายใต้แนวคิด “ปลูกป่าในใจคน” เพื่อสืบสานพระราชปณิธาน ในพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ด้วยการสร้างความผูกพันและปลูกฝังจิตสำนึก รักในคุณค่าของป่าและน้ำ ซึ่งเป็นจุดเริ่มต้นของระบบนิเวศที่มีความสำคัญต่อทุกชีวิต และปลูกฝังการมีส่วนร่วมและสำนึกหวงแหนดูแลทรัพยากรธรรมชาติและสภาพแวดล้อมอย่างยั่งยืน ซึ่งล่าสุด กองทัพบกได้ จัดกิจกรรม “ดนตรีในสวน” เติมพลังกายพลังใจคืนความสุขให้กับชาวกรุงเทพฯ โดยกองทัพบกจัดวงดนตรี 5 วง สลับหมุนเวียนไปบรรเลงขับกล่อมสร้างความสุขให้ประชาชนที่มาออกกำลังกายและพักผ่อน ตลอดเดือนมิถุนายนถึงสิงหาคมนี้ ในช่วงเย็นของวันหยุดสุดสัปดาห์ เวลา 17.00-19.00 น.
นายธนกรฯ กล่าวเพิ่มเติมว่า ภายในสวนเบญจกิติ ประกอบด้วยพื้นที่และกิจกรรมที่หลากหลาย ตอบโจทย์ประชาชนทุกเพศ ทุกวัย รวมถึงประชาชนกลุ่มเปราะบางสามารถเข้าถึงได้ อาทิ เส้นทางออกกำลังกาย ซึ่งแบ่งเป็นเส้นทางเดินลัดเลาะชมธรรมชาติ 5.8 กิโลเมตร เส้นทางวิ่ง 2.8 กิโลเมตร และเส้นทางจักรยาน 3.4 กิโลเมตร นอกจากนี้ เด็กและเยาวชนยังจะได้ศึกษาระบบนิเวศและธรรมชาติ โดยมีแปลงนาสาธิต ศูนย์การเรียนรู้ พิพิธภัณฑ์ ลานกิจกรรมและอัฒจันทร์ที่รองรับผู้ใช้งานกว่า 15,000 คน รวมทั้งยังมีทางเดิน Skywalk ระยะทาง 1.6 กิโลเมตรเชื่อมต่อไปถึงสวนลุมพินี และแผนเชื่อมโยงในอนาคตคือจะเชื่อมต่อไปยังสวนสาธารณะใกล้เคียง ถือเป็นโอกาสปรับโฉมกรุงเทพฯ ให้เป็นเมือง Amazing Natural Park ด้วย
“นายกรัฐมนตรีให้ความสำคัญและผลักดันโครงการเพื่อเสริมสร้างคุณภาพชีวิต ความเป็นอยู่แก่พี่น้องประชาชนมาโดยตลอด โดยสวนเบญจกิติ เป็นหนึ่งในโครงการสำคัญที่นายกรัฐมนตรีมีความตั้งใจ เพิ่มพื้นที่สีเขียวใจในเมือง ลดปัญหาฝุ่นละออง PM2.5 และเพิ่มพื้นที่สาธารณะให้ประชาชนทุกกลุ่มมีสถานที่พักผ่อนหย่อนใจ ได้สัมผัสเรียนรู้ธรรมชาติ และประกอบกิจกรรมต่าง ๆ ซึ่งตอบโจทย์วิถี New Normal และยังเป็นสัญลักษณ์เชื่อมความผูกพันระหว่างปวงชนชาวไทยกับสถาบันพระมหากษัตริย์ รวมถึงเป็น 1 ในแลนด์มาร์คสำคัญของไทยที่ดึงดูด เชื่อมโยง และตอบโจทย์การท่องเที่ยวเชิงอนุรักษ์สิ่งแวดล้อมและทรัพยากรธรรมชาติในอนาคต” นายธนกรฯ กล่าว
วันอังคารที่ 16 พฤศจิกายน 2564
นายกฯ ขอบคุณประชาชนชาวกระบี่ร่วมมือรัฐบาล พอใจผลเปิดการประเทศตามนโยบายรัฐบาล ตัวเลขการท่องเที่ยวและการสั่งจองห้องพักมีจำนวนเพิ่มมากขึ้น พร้อมสั่งหาวิธีลดเวลาการตรวจสอบที่สนามบิน
นายกฯ ขอบคุณประชาชนชาวกระบี่ร่วมมือรัฐบาล พอใจผลเปิดการประเทศตามนโยบายรัฐบาล ตัวเลขการท่องเที่ยวและการสั่งจองห้องพักมีจำนวนเพิ่มมากขึ้น พร้อมสั่งหาวิธีลดเวลาการตรวจสอบที่สนามบินให้น้อยลงเพื่อประหยัดเวลานักท่องเที่ยว
วันนี้ (16 พ.ย.64) เวลา 13.15 น. ณ ห้องประชุมโภคีธารา โรงแรมโซฟิเทล กระบี่ โภคีธรา กอล์ฟ แอนด์ สปา รีสอร์ท พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงเดินทางมาประชุมคณะรัฐมนตรีอย่างเป็นทางการนอกสถานที่ ครั้งที่ 1/2564 และการประชุมการพัฒนาเศรษฐกิจและสังคมกลุ่มจังหวัดภาคใต้ฝั่งอันดามัน (กระบี่ ตรัง พังงา ภูเก็ต ระนอง และสตูล) ซึ่งได้มีการพิจารณาแผนงานระยะสั้นที่ต้องดำเนินการให้เสร็จภายใน 1 ปี วงเงินทั้งสิ้นจำนวน 494 ล้านบาท รวมทั้งโครงการอื่น ๆ ที่เสนอมาก็จะนำไปพิจารณาให้สอดคล้องเหมาะสมกับงบประมาณที่มีอยู่ต่อไป
พร้อมกันนี้ นายกรัฐมนตรี ขอบคุณประชาชนชาวกระบี่ และผู้ว่าราชการจังหวัดกลุ่มจังหวัดภาคใต้ฝั่งอันดามัน ที่ให้การรต้อนรับอย่างอบอุ่นและร่วมมือกับรัฐบาลเป็นอย่างดี และพอใจต่อผลการดำเนินการเปิดประเทศตามนโยบายของรัฐบาล ที่มีความก้าวหน้าและมีแนวโน้มจะดีขึ้นต่อเนื่องตัวเลขการท่องเที่ยวและการสั่งจองห้องพักมีจำนวนเพิ่มมากขึ้น ซึ่งได้สั่งการหน่วยงานที่เกี่ยวข้องหาแนวทางในการปรับวิธีการตรวจสอบต่าง ๆ ที่สนามบินให้ลดเวลาลงให้ได้มากที่สุดในปัจจุบันเพื่อประหยัดเวลาและอำนวยความสะดวกแก่นักท่องเที่ยวที่เดินทางเข้ามาในประเทศ
นอกจากนี้ นายกรัฐมนตรี ขอบคุณผู้ประกอบการทุกคนยินดีร่วมมือกันในการที่จะปฏิบัติตามมาตรการของรัฐ โดยรัฐบาลพร้อมดูแลเรื่องการขนส่ง รถ และการบริการ เป็นต้น และขอเชิญชวนประชาชนทุกคนเดินทางมาเที่ยวกระบี่ และทะเลภาคใต้ฝั่งอันดามัน
นายกรัฐมนตรี สั่งการทุกหน่วยงานที่เกี่ยวข้องดูแลระมัดระวังการแพร่ระบาดของโรคติดเชื้อไวรัสโคโรนา 2019 (โควิด-19) ในช่วงเทศกาลลอยกระทงที่กำลังจะถึงนี้ด้วย รวมถึงฝากความห่วงใยประชาชนทุกคนช่วยกันดูแลป้องกันตนเองและปฏิบัติตามมาตรการด้านสาธารณสุขอย่างเคร่งกันเพื่อป้องกันการแพร่ระบาดของโรคโควิด-19
ในช่วงท้าย นายกรัฐมนตรีกล่าวว่า รู้สึกมีความสุข และการเดินทางมาประชุมคณะรัฐมนตรีอย่างเป็นทางการนอกสถานที่จะพยายามจัดประชุมคณะรัฐมนตรีอย่างเป็นทางการนอกสถานที่ให้บ่อยครั้งขึ้น รวมทั้งจะไปเยี่ยมเยียนประชาชนบางจังหวัดเป็นกรณีพิเศษตามความเหมาะสม
--------------
วันพฤหัสบดีที่ 16 ธันวาคม 2564
แจ้งเตือนนายจ้าง SMEs ส่งข้อมูลเงินสมทบภายใน 15 ธ.ค. 64 รับเงินอุดหนุนจ้างงานในธุรกิจ
.....
กระทรวงแรงงาน ย้ำเตือนสถานประกอบการ SMEs ที่ลงทะเบียนร่วมโครงการส่งเสริมและรักษาระดับการจ้างงานในธุรกิจ SMEs เฟสที่ 1 เร่งตรวจสอบการนำส่งข้อมูลเงินสมทบผ่านระบบ e-Service ของสำนักงานประกันสังคม ซึ่งยังไม่นำส่งข้อมูลเงินสมทบฯ ถึง 62,891 ราย คิดเป็นร้อยละ 39.07 ขอให้เร่งดำเนินการให้แล้วเสร็จ ภายใน 15 ธ.ค. 64 เพื่อให้ได้รับเงินอุดหนุนงวดเดือนธันวาคม
.
สำหรับนายจ้างภาคเอกชนที่ต้องการลงทะเบียนร่วมโครงการส่งเสริมและรักษาระดับการจ้างงานในธุรกิจ SMEs เฟส 2 สามารถลงทะเบียนผ่านระบบออนไลน์ที่เว็บไซต์ ส่งเสริมการจ้างงานเอสเอ็มอี.doe.go.th ได้จนถึงวันที่ 20 ธ.ค. 64
.
คุณสมบัติเป็นนายจ้างภาคเอกชนที่อยู่ในระบบประกันสังคม ที่มีลูกจ้างรวมทุกสาขาไม่เกิน 200 คน ณ วันที่ 16 ต.ค. 64 และยังไม่ได้ลงทะเบียนร่วมโครงการในระยะแรก โดยจะได้รับเงินอุดหนุนจากรัฐบาลในอัตรา 3,000 บาทต่อลูกจ้างสัญชาติไทยที่มี เป็นระยะเวลา 2 เดือน คือ เดือน ธ.ค. 64 และเดือนม.ค. 65 หลังจากสมัครร่วมโครงการแล้วจะต้องสมัครใช้งานระบบ e-Service และนำส่งข้อมูลเงินสมทบภายในวันที่ 15 ของเดือน
.
นายจ้างที่ไม่สามารถลงทะเบียนร่วมโครงการฯ ผ่านระบบออนไลน์ สามารถนำเอกสารการสมัครติดต่อได้ที่สำนักงานจัดหางานจังหวัดทุกจังหวัดและสำนักงานจัดหางานกรุงเทพมหานครพื้นที่ 1 – 10 หรือสอบถามข้อมูลเพิ่มเติมได้ที่ สายด่วนกระทรวงแรงงาน โทร. 1506 กด 2 หรือสายด่วนกรมการจัดหางาน โทร. 1694
#ไทยคู่ฟ้า#ร่วมต้านโควิด19
-------------------
วันจันทร์ที่ 26 กรกฎาคม 2564
“กอช. ชวนประชาชนผู้ประกันตนตามมาตรา 40 ทางเลือก 1 สมัครสมาชิก กอช. เพื่ออนาคต”
กอช.เชิญชวนผู้ที่มีสิทธิสมัคร อายุ 15 – 60 ปี หรือผู้ประกันตนตาม ม.40 ทางเลือก 1 สมัครออมเงินควบคู่ไปกับ กอช. เพื่อเติมเต็มเงินออมไว้ใช้รายเดือนหลังอายุ 60 ปี ตอบโจทย์ความมั่นคงทางการเงิน ตรวจสอบสิทธิได้ที่แอปพลิเคชัน “กอช.” หรือ  www.nsf.or.th
นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ หรือ กอช. เปิดเผยว่า กอช. เชิญชวนผู้ประกันตนตามมาตรา 40 ทางเลือก 1 วางแผนเงินออมหลังอายุ 60 ปี ควบคู่กับ กอช. เพียงออมเงินขั้นต่ำ 50 บาท สูงสุด 13,200 บาทต่อปี ได้รับเงินสมทบเพิ่มตามช่วงอายุสมาชิก สูงสุด 100% ไม่เกิน 1,200 บาทต่อปี นอกจากนี้ยังมีผลตอบแทนเพิ่มเติมจากการลงทุน ซึ่งได้รับความค้ำประกันผลตอบแทน ไม่น้อยกว่าดอกเบี้ยเงินฝากประจำธนาคาร 12 เดือน เฉลี่ย 7 ธนาคาร สมาชิกสามารถออมเงินได้เมื่อมีเงิน ไม่ต้องออมเงินเท่ากันทุกเดือน สิทธิในการเป็นสมาชิก กอช. ยังอยู่ เพื่อที่จะได้มีเงินออมไว้หลังอายุ 60 ปี
ทั้งนี้ สมาชิกจะได้สวัสดิการจาก 2 หน่วยงานรวมกัน ในระหว่างการทำงาน ท่านจะได้เงินทดแทนรายได้กรณีประสบอุบัติเหตุหรือเจ็บป่วย เงินทดแทนการขาดรายได้กรณีทุพพลภาพ ค่าทำศพจากสำนักงานประกันสังคม และเมื่ออายุหลังอายุ 60 ปี จะได้บำนาญรายเดือนจาก กอช. นอกจากนี้ยังได้เบี้ยยังชีพผู้สูงอายุตามเกณฑ์อีกด้วย
ผู้ที่สนใจสามารถสมัครสมาชิกได้ที่ แอปพลิเคชัน “กอช.” หรือ หน่วยรับสมัครสมาชิกใกล้บ้านท่าน อาทิ ที่ว่าการอำเภอทั่วประเทศ สำนักงานคลังจังหวัด สถาบันการเงินชุมชน ตัวแทน กอช. ประจำหมู่บ้าน ธนาคารออมสิน ธ.ก.ส. ธอส. และธนาคารกรุงไทย ทุกสาขา รวมทั้งเคาน์เตอร์เซอร์วิส เทสโก้โลตัส บิ๊กซี ตู้บุญเติม และเครือข่ายรับสมัครทั่วประเทศ สอบถามข้อมูลเพิ่มเติมได้ที่ สายด่วนเงินออม โทร. 02-049-9000
“คุณออม รัฐช่วยออม คุณได้บำนาญ”
วันจันทร์ที่ 22 พฤศจิกายน 2564
กรมทางหลวงชนบท รายงานสถานการณ์สายทางที่ได้รับผลกระทบจากอุทกภัยในพื้นที่ 4 จังหวัดประจำวันที่ 22 พฤศจิกายน 2564 เวลา 17.00 น. สัญจรผ่านได้ 7 สายทาง ไม่สามารถสัญจรผ่านได้ 1 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 22 พฤศจิกายน 2564 เวลา 17.00 น. ว่า มีถนนทางหลวงชนบทที่ประสบอุทกภัยในพื้นที่ 4 จังหวัด รวม 8 สายทาง สามารถสัญจรผ่านได้ 7 สายทาง และไม่สามารถสัญจรผ่านได้ 1 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 22 พฤศจิกายน 2564 เวลา 17.00 น. ว่า มีถนนทางหลวงชนบทที่ประสบอุทกภัยในพื้นที่ 4 จังหวัด ได้แก่ พระนครศรีอยุธยา ร้อยเอ็ด สุพรรณบุรี และนครปฐม รวม 8 สายทาง ไม่สามารถสัญจรผ่านได้ 1 สายทาง ได้แก่ สายทาง รอ.033 ถนนเชิงลาดสะพานข้ามลำน้ำชี สะพานคุยโพธิ์ - หนองแก่ง อำเภอโพธิ์ชัย จังหวัดร้อยเอ็ด น้ำท่วมสูง 55 เซนติเมตร (ช่วง กม. ที่ 2+065 - 3+490) และสามารถสัญจรผ่านได้ 7 สายทาง ดังนี้
1. สายทาง อย.5034 แยกทางหลวงชนบท อย.3006 (กม. ที่ 0+900) - บ้านดอนทอง อำเภอลาดบัวหลวง และเสนา จังหวัดพระนครศรีอยุธยา น้ำท่วมสูง 25 เซนติเมตร (ช่วง กม. ที่ 0+000 - 7+250)
2. สายทาง อย.3049 แยก ทล.340 (กม. ที่ 55+900) - บ้านบางตาเถร อำเภอลาดบัวหลวง จังหวัดพระนครศรีอยุธยา น้ำท่วมสูง 30 เซนติเมตร (ช่วง กม. ที่ 0+000 - 8+530)
3. สายทาง สพ.3048 แยก ทล.340 - บ้านบางตาเถร อำเภอบางปลาม้า จังหวัดสุพรรณบุรี น้ำท่วม 5 เซนติเมตร (ช่วง กม. ที่ 24+850 - 25+050)
4. สายทาง สพ.4100 แยก ทล.3422 (กม. ที่ 27+020) - บ้านสองพี่น้อง อำเภอสองพี่น้อง จังหวัดสุพรรณบุรี น้ำท่วม 30 เซนติเมตร (ช่วง กม. ที่ 1+800 - 2+000)
5. สายทาง สพ.005 สะพานบางแม่หม้าย - บางเลน อำเภอบางปลาม้า จังหวัดสุพรรณบุรี น้ำท่วม 30 เซนติเมตร (ช่วง กม. ที่ 0+100 - 0+800)
6. สายทาง สพ.014 สะพานบางซอ อำเภอสองพี่น้อง จังหวัดสุพรรณบุรี น้ำท่วม 10 เซนติเมตร (ช่วง กม. ที่ 0+000 - 0+250)
7. สายทาง นฐ.058 สะพานบางไผ่นารถข้ามแม่น้ำท่าจีน อำเภอบางเลน จังหวัดนครปฐม น้ำท่วม 5 เซนติเมตร (ช่วง กม. ที่ 0+000 - 0+363)
ทั้งนี้ ทช. ได้ติดตั้งป้ายเตือนประชาชนในสายทางที่ยังคงมีระดับน้ำท่วมสูง และเตรียมพร้อมดำเนินการซ่อมแซมฟื้นฟูสายทางอย่างเร่งด่วน เพื่ออำนวยความสะดวกปลอดภัยให้กับประชาชนผู้ใช้เส้นทางโดยเร็วที่สุด ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม โดยประชาชนสามารถแจ้งเหตุอุทกภัยหรือสอบถามเส้นทางได้ที่สายด่วนกรมทางหลวงชนบท โทร. 1146
วันพฤหัสบดีที่ 27 มกราคม 2565
กรมคุ้มครองสิทธิและเสรีภาพ จัดพิธีลงนามบันทึกข้อตกลงความร่วมมือการขับเคลื่อนงานด้านสิทธิมนุษยชนของประเทศไทย ร่วมกับสภาอุตสาหกรรมแห่งประเทศไทย
กระทรวงยุติธรรม โดยกรมคุ้มครองสิทธิและเสรีภาพ จัดพิธีลงนามบันทึกข้อตกลงความร่วมมือการขับเคลื่อนงานด้านสิทธิมนุษยชนของประเทศไทย ร่วมกับสภาอุตสาหกรรมแห่งประเทศไทย
วันนี้ (วันที่ 26 มกราคม 2565) เวลา 14.30 น. กรมคุ้มครองสิทธิและเสรีภาพ โดยกองสิทธิมนุษยชนระหว่างประเทศ ได้จัดงานพิธีลงนามบันทึกข้อตกลงความร่วมมือการขับเคลื่อนงานด้านสิทธิมนุษยชนของประเทศไทย ระหว่างกรมคุ้มครองสิทธิและเสรีภาพ กับสภาอุตสาหกรรมแห่งประเทศไทย โดยรัฐมนตรีว่าการกระทรวงยุติธรรม ได้มอบหมายให้ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นประธานกล่าวเปิดพิธีลงนามฯ และได้รับเกียรติจาก ดร.โฆสิต สุวินิจจิต คณะที่ปรึกษารัฐมนตรีว่าการกระทรวงยุติธรรม ร่วมกล่าวแสดงความยินดี โดยมีผู้บริหารกรมคุ้มครองสิทธิและเสรีภาพ พร้อมด้วยเจ้าหน้าที่ เข้าร่วมเป็นเกียรติในพิธีลงนามดังกล่าว
สำหรับการจัดทำบันทึกข้อตกลงความร่วมมือการขับเคลื่อนงานด้านสิทธิมนุษยชนของประเทศไทยระหว่างกรมคุ้มครองสิทธิและเสรีภาพกับสภาอุตสาหกรรม มีวัตถุประสงค์เพื่อเสริมสร้างความรู้ความเข้าใจในการดําเนินธุรกิจอย่างมีความรับผิดชอบและเคารพสิทธิมนุษยชน รวมทั้งส่งเสริมการขับเคลื่อนแผนปฏิบัติการระดับชาติว่าด้วยธุรกิจกับสิทธิมนุษยชนให้กับสมาชิกสภาอุตสาหกรรมแห่งประเทศไทยทั่วประเทศ ส่งเสริมการจัดตั้งศูนย์ไกล่เกลี่ยภาคประชาชนประจําสภาอุตสาหกรรมฯ ตลอดจนอบรมให้ความรู้ด้านสิทธิมนุษยชนให้กับสมาชิกสภาอุตสาหกรรมในทุกจังหวัดทั่วประเทศ ต่อไป
วันอังคารที่ 7 มิถุนายน 2565
บขส. พร้อมเดินหน้าธุรกิจรับ - ส่ง พัสดุภัณฑ์
หลัง ครม. เห็นชอบให้ บขส. ขนส่งผู้โดยสารและสินค้าได้
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด กระทรวงคมนาคม เปิดเผยว่า ที่ประชุมคณะรัฐมนตรี (ครม.) ที่มี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมในวันนี้ (7 มิถุนายน 2565) เห็นชอบการทบทวนมติ ครม.เมื่อวันที่ 21 ตุลาคม 2502 เรื่อง การเดินรถขนส่งต่างจังหวัด จากเดิมให้บริษัท ขนส่ง จำกัด (บขส.) รับภาระเดินรถเฉพาะรถโดยสาร เป็น "ให้ บขส. มีภารกิจด้านการขนส่งผู้โดยสาร และการขนส่งสินค้าและพัสดุภัณฑ์" ตามที่กระทรวงคมนาคมเสนอ เพื่อให้ บขส.สามารถดำเนินกิจการขนส่งสินค้าและพัสดุภัณฑ์ได้อย่างเต็มประสิทธิภาพ
โดยหลังจากนี้ บขส. พร้อมจะเดินหน้าสานต่อนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม และคณะกรรมการบริษัทฯ ในการพัฒนาและขยายธุรกิจขนส่งสินค้าและพัสดุภัณฑ์ เพื่อตอบสนองความต้องการของผู้ใช้บริการให้ได้รับบริการที่สะดวก รวดเร็ว
รวมทั้ง บขส.จะผสานความร่วมมือกับ บริษัท ไปรษณีย์ไทย จำกัด และผู้ประกอบการเอกชนในการขนส่งสินค้าและพัสดุภัณฑ์ เพื่อขยายจุดกระจายสินค้า เพิ่มส่วนแบ่งตลาด ขยายฐานลูกค้า เพื่อช่วยเหลือให้ประชาชนสามารถขนส่งสินค้าได้อย่างทั่วถึง ในราคาที่ประหยัดอีกด้วย
วันพุธที่ 15 มิถุนายน 2565
ข่าวสารการลงพื้นที่ตรวจราชการจังหวัดสกลนคร
วันที่ 15 มิถุนายน 2565
นายกฯ เยี่ยมชม “ถนนผ้ายอมคราม” ร้านค้า-แหล่งผลิตผ้าย้อมครามสกล ผลิตภัณฑ์ภูมิปัญญาท้องถิ่นที่สร้างรายได้สูงให้ จ.สกลนคร ชื่นชมความร่วมมือร่วมใจของประชาชนในพื้นที่
นายกรัฐมนตรีตรวจเยี่ยมผลการดำเนินงานด้านเกษตรมูลค่าสูง ณ บ้านท่าเยี่ยม อำเมืองสกลนคร ชื่นชมกลุ่มผู้เลี้ยงโคมีความเข้มแข็ง แนะรับฟังข้อมูลมาประยุกต์ใช้ พัฒนาคุณภาพให้ดียิ่งขึ้น
นายกฯ เยี่ยมชมโครงการพระราชดำริด้านปศุสัตว์ ณ ศูนย์ศึกษาการพัฒนาภูพานอันเนื่องมาจากพระราชดำริ อ.เมืองสกลนคร ส่งเสริมปศุสัตว์มูลค่าสูง ยกระดับคุณภาพชีวิตเกษตรกรในพื้นที่
นายกรัฐมนตรีลงพื้นที่จังหวัดสกลนคร ติดตามความก้าวหน้าการแก้ไขปัญหาความยากจน และพัฒนาคนทุกช่วงวัย พร้อมส่งเสริมศักยภาพจังหวัดสกลนคร เป็นเมืองมหานครแห่งพฤกษเวช
วันพุธที่ 25 สิงหาคม 2564
รัฐมนตรีว่าการกระทรวงยุติธรรม มอบ สยจ. ดูแลเยียวยาผู้เสียหายคดีผู้กำกับโจ้ ชี้ประมวลกฎหมายยาเสพติดใหม่เน้นการยึดทรัพย์ ช่วยลดการเรียกรับเงินผู้ต้องหา
รัฐมนตรีว่าการกระทรวงยุติธรรม มอบ สยจ. ดูแลเยียวยาผู้เสียหายคดีผู้กำกับโจ้ ชี้ประมวลกฎหมายยาเสพติดใหม่เน้นการยึดทรัพย์ ช่วยลดการเรียกรับเงินผู้ต้องหา พร้อมหนุนร่างกฎหมายป้องกันปราบปรามทรมาน ยกระดับการคุ้มครองสิทธิตามมาตรฐานสากล
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงกรณี สำนักงานตำรวจแห่งชาติ มีคำสั่งให้ พ.ต.อ.ธิติสรรค์ อุทธนพล ผู้กำกับการ สภ.เมืองนครสวรรค์ ออกจากราชการไว้ก่อนจากการถูกกล่าวหาผิดวินัยร้ายแรง และตั้งคณะกรรมการสอบสวนทางวินัย กรณีถูกร้องเรียนว่า ทรมาน นายจิระพงศ์ ผู้ต้องหาคดียาเสพติด เรียกเงิน 2 ล้านบาท จนเสียชีวิตและถูกดำเนินคดีร่วมกันฆ่าผู้อื่นโดยเจตนาว่า เบื้องต้นตามข่าวสื่อมวลชน คาดว่าเป็นความผิดต่อชีวิตตามประมวลกฎหมายอาญา มาตรา 290 การเอาถุงพลาสติกคลุมหัวทำให้ขาดอากาศหายใจ ศาลฎีกาเคยระบุไว้ว่า กรณีแบบนี้แม้จำเลยจะไม่ประสงค์ให้ตาย แค่จะทรมาน แต่ย่อมเห็นได้ว่าทำให้ขาดอากาศและถึงแก่ความตายได้ จำเลยถือว่ามีความผิดฐานฆ่าผู้อื่น ตนได้ให้ทางกรมคุ้มครองสิทธิเสรีภาพ ดูแลค่าชดเชย ตาม พ.ร.บ.ค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญา พ.ศ.2544 โดยทาง สำนักงานยุติธรรมจังหวัดนครสวรรค์ ได้ดำเนินการประสานพนักงานสอบสวน สภ.เมืองนครสวรรค์ เพื่อแจ้งสิทธิแก่ทายาท ซึ่งมีสิทธิจะได้รับค่าตอบแทนถึงแก่ความตาย 50,000 บาท ค่าจัดการศพ 20,000 บาท ค่าขาดอุปการะเลี้ยงดู 40,000 บาท รวมทั้งสิ้น 110,000 บาท
นายสมศักดิ์ กล่าวว่า เรื่องนี้เป็นการกระทำที่เกินกว่าเหตุ แม้ว่าผู้เสียหายจะเป็นกลุ่มค้ายาเสพติด แต่เราก็ไม่มีสิทธิที่จะกระทำการที่รุนแรงเช่นนี้ ขณะนี้ประมวลกฎหมายยาเสพติดฉบับใหม่ได้ผ่านการพิจารณาของรัฐสภาแล้ว เราไม่ได้มุ่งเน้นตัดตอนเอาชีวิต แต่เน้นการยึดทรัพย์ตัดวงจรเครือข่าย เรื่องนี้เราจะติดตามดู และจะเป็นคดีตัวอย่าง สังคมไม่ควรเกิดแบบนี้ หากประมวลกฎหมายยาเสพติดออกมาบังคับใช้จะไม่มีเหตุการณ์แบบนี้เกิดขึ้นอย่างแน่นอน คนที่ทำแบบนี้อยากได้ทรัพย์สินเขา แต่ไม่ใช่วิธีที่ถูกต้อง ซึ่งประมวลกฎหมายยาเสพติดจะมีการยึดทรัพย์ และจะมีรางวัลค่าตอบแทนให้กับผู้ที่ทำงานอย่างสมเหตุสมผล จะช่วยให้คนไม่ถูกทำร้ายด้วยเรื่องทรัพย์สินอีก นอกจากนี้กรมคุ้มครองสิทธิและเสรีภาพ ได้เร่งจัดทำ ร่าง พ.ร.บ.ป้องกันและปราบปรามการทรมานและกระทำให้บุคคลสูญหาย ซึ่งอยู่ระหว่างการรอบรรจุเข้าสู่วาระการประชุมของสภาผู้แทนราษฎรในวาระแรก ซึ่งมีสาระสำคัญคือ การทำให้การป้องกันและปราบปรามการทรมานและการกระทำให้บุคคลสูญหาย รวมทั้งการเยียวยาผู้ได้รับ ผลกระทบ มีประสิทธิภาพเพิ่มมากขึ้น
"ร่างกฎหมายนี้ จะทำให้การกระทำทรมานและการกระทำให้บุคคลสูญหายโดยเจ้าหน้าที่รัฐลดลงหรือหมดไป ซึ่งจะช่วยพัฒนากระบวนการยุติธรรม และยกระดับการคุ้มครองสิทธิมนุษยชนตามมาตรฐานสากลเพิ่มมากขึ้น สร้างภาพลักษณ์ที่ดีให้กับประเทศไทยในสังคมโลก แสดงให้เห็นว่าประเทศไทยมีเจตนารมณ์และความตั้งใจจริงที่จะเคารพสิทธิมนุษยชนเทียบเท่ากับระดับสากล ส่งเสริมให้สังคมไทยมีหลักประกันความปลอดภัยมากขึ้น และสร้างความเชื่อมั่นด้านกระบวนการยุติธรรมและลดความเหลื่อมล้ำให้กับประชาชน เพิ่มแรงจูงใจให้นักธุรกิจเข้ามาลงทุนเพราะมีความมั่นใจในเรื่องความปลอดภัยและการคุ้มครองสิทธิมนุษยชน เพิ่มปริมาณนักท่องเที่ยวเพราะพวกเขาจะมีความมั่นใจว่าเราได้ปฏิบัติตามหลักสิทธิมนุษยชนสากล และมีกฎหมายกำหนดให้การกระทำทรมาน รวมทั้งเป็นหลักประกันว่าจะไม่มีการงดเว้นการลงโทษแก่บุคคลใดๆ และส่งเสริมให้ประชาชนมีความเชื่อมั่นและทัศนคติที่ดีต่อกระบวนการยุติธรรม" นายสมศักดิ์ กล่าว
วันจันทร์ที่ 18 เมษายน 2565
บีโอไอร่วมงานเสวนาความร่วมมือด้านการลงทุนไทย-จีน
บีโอไอร่วมงานเสวนาความร่วมมือด้านการลงทุนไทย-จีน
บีโอไอร่วมงานเสวนาความร่วมมือด้านการลงทุนไทย-จีน
นายนฤตม์ เทอดสถีรศักดิ์ รองเลขาธิการคณะกรรมการส่งเสริมการลงทุน (บีโอไอ) (คนกลาง)ได้กล่าวปาฐกถาเรื่อง นโยบายด้านการลงทุนของประเทศไทย ในงานเสวนาความร่วมมือด้านการลงทุนไทย-จีน จัดขึ้นโดยหอการค้าไทย-จีน เพื่อสร้างความเชื่อมโยงทางเศรษฐกิจระหว่างประเทศไทยและสาธารณรัฐประชาชนจีน โดยเฉพาะโครงการหนึ่งแถบ หนึ่งเส้นทาง (Belt and Road Initiative) ณ อาคารไทยซีซี เมื่อเร็วๆ นี้
วันศุกร์ที่ 17 มิถุนายน 2565
โฆษกรัฐบาลเผย นายกรัฐมนตรี แนะลดป่วยหนักและการเสียชีวิตต้องฉีดวัคซีนเพื่อสร้างภูมิคุ้มกัน โดยเฉพาะกลุ่ม 608 และผู้มีโรคประจำตัว วันนี้พบผู้ติดเชื้อ 1,967 ราย และผู้เสียชีวิต 19 ราย
โฆษกรัฐบาลเผย นายกรัฐมนตรี แนะลดป่วยหนักและการเสียชีวิตต้องฉีดวัคซีนเพื่อสร้างภูมิคุ้มกัน โดยเฉพาะกลุ่ม 608 และผู้มีโรคประจำตัว วันนี้พบผู้ติดเชื้อ 1,967 ราย และผู้เสียชีวิต 19 ราย
วันนี้ (17 มิถุนายน 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แนะประชาชนให้เข้ารับการฉีดวัคซีนเข็มกระตุ้น รวมถึงผู้ที่ยังไม่ได้รับวัคซีน โดยเฉพาะกลุ่ม 608 และผู้ป่วยที่มีโรคประจำตัว เพื่อเป็นการสร้างภูมิคุ้มกันป้องกันการติดเชื้อ ลดอาการป่วยหนัก และการเสียชีวิต หลังประเทศไทยมีการผ่อนคลายมาตรการให้มีการเปิดประเทศ เปิดสถานบริการ ผับ บาร์ คาราโอเกะ ประชาชนกลับมาดำเนินชีวิตตามปกติ สถานที่ท่องเที่ยวมีผู้คนมากขึ้น หลายประเทศต่างชื่นชมเราที่สามารถแก้ไขและปรับตัวเข้ากับสถานการณ์ของโรคโควิด-19 ได้ดี ทั้งนี้ เราทุกคนยังต้องคอยเฝ้าระวัง สวมหน้ากากอนามัย ล้างมือ และฉีดวัคซีนตามที่สาธารณสุขกำหนด เพื่อเราจะได้ดำเนินชีวิตไปกับโควิด-19 ได้
โฆษกประจำสำนักนายกรัฐมนตรี กล่าวเพิ่มเติมว่า วันนี้ เวลา 9.30 น. นายกรัฐมนตรี เป็นประธานการประชุมคณะกรรมการบริหารสถานการณ์การแพร่ระบาดของโรคไวรัสโคโรนา 2019 (โควิด-19) ครั้งที่ 9/2565 เพื่อประชุมหารือ พิจารณาเกี่ยวกับการปรับมาตรการต่าง ๆ ให้สอดคล้องกับสถานการณ์โควิด-19 ในปัจจุบัน โดยต้องมองความปลอดภัยของประชาชนเป็นหลัก
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 1,967 ราย จำแนกเป็น ผู้ติดเชื้อในประเทศ 1,966 ราย และผู้ป่วยมาจากต่างประเทศ 1 ราย ผู้เสียชีวิตเพิ่มขึ้น 19 ราย ผู้ที่กำลังรักษาตัว 21,030 ราย และมียอดผู้ที่หายป่วยกลับบ้านแล้ว 2,123 ราย ทำให้มียอดผู้ป่วย ยืนยันสะสมตั้งแต่ 1 ม.ค. 65 จำนวน 2,271,445 ราย จำนวนผู้ที่หายป่วยสะสมจำนวน 2,274,934 ราย จำนวนผู้ป่วยปอดอักเสบรักษาตัวอยู่ในโรงพยาบาล 598 ราย ขณะที่ภาพรวมการฉีดวัคซีนโควิด-19 สรุปจำนวนผู้ที่ได้รับได้รับวัคซีนสะสม ตั้งแต่ 28 ก.พ. 64 - 16 มิ.ย. 65 รวม 138,441,640 โดส ใน 77 จังหวัด แบ่งเป็นผู้ได้รับวัคซีนเข็มที่ 1 สะสม 56,826,807 โดส ผู้ได้รับวัคซีนเข็มที่ 2 สะสม 52,861,813 โดส ผู้ได้รับวัคซีนเข็มที่ 3 สะสม 25,093,138 โดส และผู้ได้รับวัคซีนเข็มที่ 4 สะสม 3,659,882 โดส
วันอังคารที่ 15 กุมภาพันธ์ 2565
ลูกจ้าง ไทยยูไนเตด เฟรม เฮ! รมว.เฮ้ง เร่ง กสร.จ่ายเงินสงเคราะห์ กรณีโควิดเพิ่ม 217,800 บาท
รมว.เฮ้ง ไม่ทอดทิ้งพี่น้องแรงงาน สั่ง กรมสวัสดิการและคุ้มครองแรงงาน (กสร.) เร่งจ่ายเงินกองทุนสงเคราะห์ลูกจ้าง กรณี COVID-19 เพิ่ม 217,800 บาท แก่อดีตลูกจ้างบริษัท ไทยยูไนเตด เฟรม จำกัด 22 ราย ณ สำนักงานสวัสดิการและคุ้มครองแรงงานจังหวัดฉะเชิงเทรา
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า ผลกระทบจากโรคติดเชื้อไวรัสโคโรนา 2019 (COVID-19) ทำให้พี่น้องแรงงานถูกเลิกจ้างเนื่องจากสถานประกอบกิจการต้องปิดกิจการสาเหตุจากได้รับผลกระทบจากการแพร่ระบาดของโรคติดเชื้อไวรัสโคโรนา 2019 และบริษัทฯ ไม่สามารถจ่ายค่าชดเชยตามที่กฎหมายกำหนดได้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และพลเอก ประวิตร วงษ์สุวรรณ รองนายกรัฐมนตรี ที่กำกับดูแลกระทรวงแรงงาน เล็งเห็นถึงความเดือดร้อนของประชาชน พร้อมได้ให้ความห่วงใยกับกลุ่มลูกจ้างบริษัท ไทยยูไนเตด เฟรม จำกัด จึงกำชับให้กระทรวงแรงงานเร่งดำเนินการช่วยเหลือลูกจ้างในกรณี COVID-19 ตามระเบียบคณะกรรมการกองทุนสงเคราะห์ลูกจ้าง ว่าด้วย การจ่ายเงินสงเคราะห์ อัตราเงินที่จะจ่ายและระยะเวลาการจ่ายกรณีการระบาดของโรคติดเชื้อไวรัสโคโรนา 2019 (Coronavirus Disease (COVID-19)) พ.ศ.2564 ที่ปรับเพิ่มอัตราการจ่ายเงินสงเคราะห์ ให้กับลูกจ้างที่ถูกเลิกจ้าง โดยในวันที่ 21 มกราคม 2565 อดีตลูกจ้างบริษัท ไทยยูไนเตด เฟรม จำกัด ได้ยื่นแบบคำขอรับเงินสงเคราะห์จากกองทุนสงเคราะห์ลูกจ้าง กรณีการระบาดของโรคติดเชื้อไวรัสโคโรนา 2019 และในวันที่ 15 กุมภาพันธ์ 2565 กรมสวัสดิการและคุ้มครองแรงงานได้จ่ายเงินสงเคราะห์จากกองทุนสงเคราะห์ลูกจ้าง กรณีการระบาดของโรคติดเชื้อไวรัสโคโรนา 2019 แก่อดีตลูกจ้างบริษัท ไทยยูไนเตด เฟรม จำกัด จำนวน 22 ราย เป็นเงินรายละ 9,900 บาท เป็นเงินทั้งสิ้น 217,800 บาท ณ สำนักงานสวัสดิการและคุ้มครองแรงงานจังหวัดฉะเชิงเทรา
นายนิยม สองแก้ว อธิบดีกรมสวัสดิการและคุ้มครองแรงงานกล่าวเพิ่มเติมว่า อดีตลูกจ้างบริษัท ไทยยูไนเตด เฟรม จำกัด ได้กล่าวชื่นชมกระทรวงแรงงาน และกรมสวัสดิการและคุ้มครองแรงงานที่ช่วยให้คำปรึกษาตั้งแต่การยื่นคำร้อง (คร.7) ต่อพนักงานตรวจแรงงาน จนถึงการยื่นคำร้องเพื่อขอรับเงินสงเคราะห์จากกองทุนสงเคราะห์ลูกจ้าง กรณีการระบาดของโรคติดเชื้อไวรัสโคโรนา 2019 กระทั่งได้รับเงินสงเคราะห์ลูกจ้างที่ได้ช่วยบรรเทาความเดือดร้อน อำนวยความสะดวก ตลอดจนให้ความรู้ด้านกฎหมายเพื่อให้ลูกจ้างทุกคนได้รับสิทธิตามที่กฎหมายแรงงานกำหนดได้อย่างทั่วถึง
วันจันทร์ที่ 8 สิงหาคม 2565
​สำนักงานปลัดกระทรวงกลาโหม ร่วมเทิดพระเกียรติและน้อมรำลึกในพระมหากรุณาธิคุณ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง 90 พรรษา
วันนี้ (8 ส.ค. 65 เวลา 10.00 น.) พลเอก วรเกียติ รัตนานนท์ ปลัดกระทรวงกลาโหมเป็นประธานในพิธีเปิดกิจกรรมเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 ณ ห้องพินิตประชานาถ ที่จัดขึ้นในระหว่างวันที่ 8 -11 สิงหาคม 2565
โดยภายในกิจกรรมประกอบด้วย การบรรยายพิเศษเกี่ยวกับพระราชประวัติ และพระราชกรณียกิจของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง รวมทั้งงานในโครงการพระราชดำริและศิลปาชีพ และการบรรยายพิเศษในหัวข้อ “บทบาทของสถาบันพระมหากษัตริย์กับการพัฒนาของกองทัพไทย” การแสดงและจัดจำหน่ายผลิตภัณฑ์ต่าง ๆ ในโครงการพระราชดำริจากศูนย์ศิลปาชีพสีบัวทอง ศูนย์ศิลปาชีพบางไทร พิพิธภัณฑ์การเกษตรเฉลิมพระเกียรติพระบาทสมเด็จพระเจ้าอยู่หัว และจำหน่ายผลิตภัณฑ์กลุ่มไหมสมเด็จ จากจังหวัดกาฬสินธุ์
สำหรับการจัดกิจกรรมครั้งนี้เพื่อเป็นการแสดงออกถึงความจงรักภักดีต่อสถาบันพระมหากษัตริย์ และช่วยกันเผยแพร่พระเกียรติคุณของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ที่ทรงมีคุณูปการต่อปวงชนชาวไทย และประเทศชาติ ให้กำลังพลของหน่วยได้รับทราบ และตระหนักรู้ถึงความสำคัญของสถาบันพระมหากษัตริย์ไทย
วันจันทร์ที่ 5 กรกฎาคม 2564
ยืนยัน! วัคซีนซิโนแวคมีคุณภาพ ผ่านการตรวจสอบทุกครั้งก่อนฉีดให้ประชาชน
....
จากกรณีพบวัคซีนซิโนแวคราว 100 ขวด จับตัวเป็นเจลใสและเจลดังกล่าวไม่หายไปหลังการเขย่า เรื่องนี้ทางสำนักงาน อย. ได้เรียกเก็บวัคซีนขวดที่มีปัญหาทั้งหมดและส่งให้กรมวิทยาศาสตร์การแพทย์ตรวจคุณภาพเรียบร้อยแล้วนะครับ โดยพบว่าเกิดจากกระบวนการเก็บรักษาและการขนส่งที่อุณหภูมิไม่เป็นไปตามทะเบียนตำรับยา คือ 2 - 8 องศาเซลเซียส
.
ซึ่งขณะนี้ ได้มีหนังสือแจ้งให้ทุกหน่วยฉีดดำเนินการตามคำแนะนำการเก็บรักษาวัคซีนอย่างเคร่งครัด โดยจะต้องเก็บในอุณหภูมิ 2 - 8 องศาเซลเซียส พร้อมยืนยันว่า ไม่ได้เกิดขึ้นกับวัคซีนทุกขวด และเจ้าหน้าที่ผู้ให้บริการฉีดวัคซีนจะตรวจสอบคุณภาพทุกครั้งก่อนฉีดให้กับประชาชน หากพบความผิดปกติจะระงับการฉีดขวดนั้นทันที
.
สำหรับกรณียา Ivermectin ที่มีการแชร์ในโลกออนไลน์ว่าสามารถรักษาอาการป่วยจากโรคโควิด-19 ได้ ทาง อย. ได้ฝากมาชี้แจงว่า ยาดังกล่าวเป็นยาฆ่าพยาธิที่มักใช้กับสัตว์ แม้จะมีบางงานวิจัยที่พบว่าสามารถรักษาโรคโควิดได้ แต่ยังอยู่เพียงในขั้นของการทดลอง ยังไม่มีผลสรุปที่แน่ชัด จึงขอให้ประชาชนอย่าซื้อมารับประทานเองโดยเด็ดขาด
Cr. สำนักงานคณะกรรมการอาหารและยา (อย.)
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 17 กุมภาพันธ์ 2565
ปลัด มท. สั่งการผู้ว่าฯ ทั่วประเทศ - กทม. สร้างการรับรู้ประชาชนร่วมกันสกัดกั้นโควิด-19 พร้อมตรียมแผนเผชิญเหตุหากสถานการณ์รุนแรงขึ้น และควบคุมการลักลอบเข้าประเทศโดยผิดกฎหมายอย่างเข้
ปลัด มท. สั่งการผู้ว่าฯ ทั่วประเทศ - กทม. สร้างการรับรู้ประชาชนร่วมกันสกัดกั้นโควิด-19 พร้อมตรียมแผนเผชิญเหตุหากสถานการณ์รุนแรงขึ้น และควบคุมการลักลอบเข้าประเทศโดยผิดกฎหมายอย่างเข้มข้นต่อเนื่อง
วันนี้ (17 ก.พ. 65) นายสุทธิพงษ์ จุลเจริญ ปลัดกระทรวงมหาดไทย ในฐานะหัวหน้าผู้รับผิดชอบในการแก้ไขสถานการณ์ฉุกเฉินในส่วนที่เกี่ยวกับการสั่งการและประสานกับผู้ว่าราชการจังหวัดและผู้ว่าราชการกรุงเทพมหานคร เปิดเผยว่า จากสถานการณ์การแพร่ระบาดของโรคติดเชื้อไวรัสโคโรนา 2019 (โควิด - 19) ที่ยังคงพบจำนวนผู้ติดเชื้อในกรุงเทพมหานคร และจังหวัดต่าง ๆ อย่างต่อเนื่อง พลเอก ประยุทธ์ จันทร์โอชา นายกรัฐมนตรี ได้มีข้อสั่งการในการประชุมคณะกรรมการศูนย์บริหารสถานการณ์โควิด-19 (ศบค.) เพื่อให้การแก้ไขสถานการณ์เป็นไปอย่างต่อเนื่อง มีการปฏิบัติตามมาตรการทางสาธารณสุข เกิดความร่วมมือของพี่น้องประชาชน และพลเอก อนุพงษ์ เผ่าจินดา รัฐมนตรีว่าการกระทรวงมหาดไทย ได้เน้นย้ำให้ดำเนินมาตรการสกัดกั้นการแพร่ระบาดของโรคโควิด-19 โดยเฉพาะอย่างยิ่งตามแนวชายแดนประเทศเพื่อนบ้าน การสกัดกั้นการลักลอบเดินทางเข้าเมืองโดยผิดกฎหมายตามแนวชายแดนประเทศเพื่อนบ้าน
นายสุทธิพงษ์ จุลเจริญ ปลัดกระทรวงมหาดไทย กล่าวว่า เพื่อให้การแก้ไขสถานการณ์การแพร่ระบาดของโรคโควิด-19 เป็นไปอย่างเข้มข้นต่อเนื่อง จึงได้สั่งการไปยังผู้ว่าราชการจังหวัดทุกจังหวัดและกรุงเทพมหานคร สร้างการรับรู้สถานการณ์การแพร่ระบาดของโรคโควิด - 19 จำนวนผู้ติดเชื้อ และมาตรการควบคุมโรคในประเทศไทย พร้อมสร้างความร่วมมือกับทุกภาคส่วนในการป้องกันการแพร่ระบาดและลดจำนวนผู้ติดเชื้อให้ได้โดยเร็วที่สุด และรณรงค์ให้ประชาชนปฏิบัติตามมาตรการควบคุมโรคอย่างเคร่งครัด โดยใช้กลไกในระดับพื้นที่ อาทิ กำนัน ผู้ใหญ่บ้าน ผู้นำหมู่บ้าน/ชุมชน สื่อสารทำความเข้าใจและติดตามเฝ้าระวังการแพร่ระบาดของโรคโควิด - 19 ผ่านทุกช่องทางสื่อสาร ทั้งหอกระจายข่าว เสียงตามสาย โซเชียลมีเดีย เดินเคาะประตูบ้าน ฯลฯ รวมถึงจัดเตรียมเผนผชิญเหตุกรณีสถานการณ์การแพร่ระบาดของโรคโควิด - 19 ทวีความรุนแรงมากขึ้น นอกจากนี้ ให้ดำเนินมาตรการควบคุมการลักลอบเข้าประเทศและการเคลื่อนย้ายแรงงานผิดกฎหมายตามแนวชายแดน พื้นที่ตอนใน และหมู่บ้าน อย่างเคร่งครัด โดยบูรณาการและประสานการปฏิบัติกับกองกำลังป้องกันชายแดน เจ้าหน้าที่ฝ่ายปกครอง กำนัน ผู้ใหญ่บ้าน ผู้นำชุมชน และประชาชนในพื้นที่ ตรวจสอบบุคคลแปลกหน้าที่เดินทางเข้ามาในหมู่บ้าน/ชุมชน และสถานประกอบการ/โรงงานในพื้นที่ ไม่ให้มีแรงงานต่างด้าวผิดกฎหมาย
"ได้สั่งการให้ผู้ว่าราชการจังหวัดเน้นย้ำเจ้าหน้าที่ผู้ปฏิบัติงานให้ปฏิบัติหน้าที่อย่างเข้มงวด ตลอดจนสร้างการตระหนักรู้ให้กับประชาชนในพื้นที่ รวมทั้งสืบสวนขยายผลการจับกุมแรงงานต่างด้าวที่ลักลอบเข้าประเทศ โดยเฉพาะนายหน้า ผู้นำพา และสถานประกอบการที่ไม่ปฏิบัติตามกฎหมาย เรียกรับผลประโยชน์และนำเข้าแรงงานต่างด้าว ให้ดำเนินการทางกฎหมายอย่างเด็ดขาด ไม่มีละเว้น" นายสุทธิพงษ์ฯ กล่าวเน้นย้ำ
วันศุกร์ที่ 15 ตุลาคม 2564
สบน. ผนึกกำลังภาครัฐยกระดับการคืนภาษี “วอลเล็ต สบม.”
สบน. ร่วมกับกรมสรรพากร ธปท. และ ธ.กรุงไทย ผนึกกำลังภาครัฐยกระดับบริการขอคืนภาษีหัก ณ ที่จ่าย โดยเป็นครั้งแรกที่ผู้ลงทุนพันธบัตรออมทรัพย์สามารถขอคืนภาษีหัก ณ ที่จ่ายจากดอกเบี้ยพันธบัตรที่ซื้อจากตลาดรองในส่วนที่ได้รับยกเว้นผ่านวอลเล็ต สบม. บนแอปเป๋าตัง
สำนักงานบริหารหนี้สาธารณะ (สบน.) ร่วมกับกรมสรรพากร ธนาคารแห่งประเทศไทย (ธปท.) และธนาคารกรุงไทย จำกัด (มหาชน) (ธนาคารกรุงไทยฯ) ผนึกกำลังภาครัฐยกระดับบริการขอคืนภาษีหัก ณ ที่จ่าย โดยเป็นครั้งแรกที่ผู้ลงทุนพันธบัตรออมทรัพย์สามารถขอคืนภาษีหัก ณ ที่จ่ายจากดอกเบี้ยพันธบัตรที่ซื้อจากตลาดรองในส่วนที่ได้รับยกเว้นผ่านวอลเล็ต สบม. บนแอปพลิเคชันเป๋าตัง ทำให้การลงทุนง่ายและสะดวกกว่าเดิม ตอบโจทย์นโยบายการลงทุนด้วยนวัตกรรมเพื่อขับเคลื่อนเศรษฐกิจดิจิทัล
นางแพตริเซีย มงคลวนิช ผู้อำนวยการสำนักงานบริหารหนี้สาธารณะ เปิดเผยว่า สบน. พัฒนาต่อยอดการลงทุนผ่านวอลเล็ต สบม. บนแอปพลิเคชันเป๋าตังอย่างต่อเนื่อง เพื่ออำนวยความสะดวกและยกระดับบริการภาครัฐ โดยผู้ที่เข้าเกณฑ์ได้รับยกเว้นภาษีและได้รับเงินคืนจะเป็นผู้ซื้อพันธบัตรออมทรัพย์ในตลาดรองผ่านวอลเล็ต สบม. บนแอปพลิเคชันเป๋าตัง ซึ่งได้เชื่อมโยงข้อมูลภาษีกับกรมสรรพากร ทำให้สามารถตรวจสอบการหักภาษีตามจำนวนวันที่ถือครองจริง โดยหากได้รับสิทธิยกเว้นภาษี ผู้ลงทุนจะได้รับเงินคืนเข้าวอลเล็ต สบม. ประมาณ 10 วันทำการ หลังจากได้รับดอกเบี้ย การดำเนินการในครั้งนี้ นอกจากจะอำนวยความสะดวกในการขอคืนภาษีหัก ณ ที่จ่ายให้กับผู้ลงทุนอัตโนมัติ ซึ่งผู้ลงทุนยังสามารถเรียกดูรายการภาษีหัก ณ ที่จ่ายได้จากวอลเล็ต สบม. แล้ว ยังเพิ่มประสิทธิภาพกระบวนงานให้กับทุกหน่วยงานที่เกี่ยวข้อง และส่งเสริมการซื้อพันธบัตรออมทรัพย์ผ่านตลาดรองอีกด้วย
ผู้สนใจสามารถซื้อขายพันธบัตรและใช้บริการขอคืนภาษีอัตโนมัติผ่านวอลเล็ต สบม. บนแอปพลิเคชันเป๋าตังได้ตั้งแต่บัดนี้ต้นไป โดยผู้ที่เคยยืนยันตัวตนทางอิเล็กทรอนิกส์ด้วยบัตรประชาชน (Dip chip) ที่ธนาคารกรุงไทยแล้ว สามารถสแกนใบหน้าในแอปพลิเคชัน และทำธุรกรรมตลาดรองได้ทันทีโดยไม่มีค่าธรรมเนียม ซึ่งผู้ลงทุนจะสามารถทราบราคาพันธบัตร ตรวจสอบรายละเอียดและสถานะธุรกรรม และรายการที่หักภาษีทั้งแบบรายรุ่นและรายปีภาษีได้ทันทีผ่านวอลเล็ต สบม. บนแอปพลิเคชันเป๋าตัง สบน. ขอขอบคุณที่ให้ความสนใจลงทุนพันธบัตรออมทรัพย์ และขอให้ติดตามข่าวสารการจำหน่ายพันธบัตรออมทรัพย์ผ่านเว็บไซต์ http://www.pdmo.go.th และ Facebook ของสำนักงานบริหารหนี้สาธารณะ
สำนักพัฒนาตลาดตราสารหนี้ สำนักงานบริหารหนี้สาธารณะ
โทร. 0 2271 7999 ต่อ 5809/ 0 2265 8050 ต่อ 5307
วันอังคารที่ 22 กุมภาพันธ์ 2565
ครม.รับทราบผลหารือทวิภาคีด้านพลังงานไทย-ญี่ปุ่น มุ่งขับเคลื่อนพลังงานสะอาด
ครม.รับทราบผลหารือทวิภาคีด้านพลังงานไทย-ญี่ปุ่น มุ่งขับเคลื่อนพลังงานสะอาด
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 22 กุมภาพันธ์ 2565 ว่า ครม.รับทราบผลการหารือทวิภาคีระหว่างรองนายกรัฐมนตรีและรัฐมนตรีว่าการกระทรวงพลังงาน กับรัฐมนตรีว่าการกระทรวงเศรษฐกิจ การค้า และอุตสาหกรรมประเทศญี่ปุ่น เมื่อวันที่ 13 มกราคม 2565 ตามที่กระทรวงพลังงานเสนอ โดยทั้งสองฝ่ายพร้อมจะร่วมมือกันในด้านต่างๆ อาทิ
1.ด้านพลังงาน เช่น ไทยมุ่งเน้นดำเนินนโยบายลดการปล่อยก๊าซคาร์บอนไดออกไซด์ในภาคพลังงานและมุ่งสู่การเปลี่ยนผ่านด้านพลังงานไปสู่พลังงานสะอาดในอนาคต โดยญี่ปุ่นจะให้การสนับสนุนการแลกเปลี่ยนองค์ความรู้และเทคโนโลยี ด้านพลังงานกับไทย ผ่านกลไกข้อริเริ่มด้านการเปลี่ยนผ่านทางพลังงานแห่งเอเชีย (Asia Energy Transition Initiative: AETI) ที่ได้ดำเนินการร่วมกันอยู่แล้ว พร้อมทั้งเสนอแนะให้ไทยส่งเสริมยานยนต์ไฟฟ้าแบบไฮบริดในช่วงเปลี่ยนผ่าน
2.ด้านการค้าการลงทุน เช่น (1)ปัจจุบันบริษัทญี่ปุ่นสนใจลงทุนในไทยจำนวนมาก เนื่องจากไทยให้ความสำคัญกับการสนับสนุนบริษัทญี่ปุ่นเป็นอย่างดี โดยแนวคิดข้อริเริ่ม (Asia-Japan Investment for The Future Initiative : AJIF) จะช่วยส่งเสริมการลงทุนให้มีความคล่องตัวมากยิ่งขึ้น (2)ญี่ปุ่นมีแผนการสนับสนุนอุตสาหกรรมยานยนต์ไฟฟ้าและการลงทุนด้านอุตสาหกรรมอื่นๆ ในไทย โดยบริษัทญี่ปุ่นในไทยให้ความสำคัญกับธุรกิจที่ส่งเสริมนโยบายการเปลี่ยนผ่านด้านพลังงานและนโยบายการพัฒนาเศรษฐกิจชีวภาพ เศรษฐกิจหมุนเวียน และเศรษฐกิจสีเขียว (BCG Economy) ของไทย
นอกจากนี้ ทั้งสองฝ่ายยังได้ร่วมกันลงนามเอกสารต่างๆ รวม 3 ฉบับ ประกอบด้วย ฉบับที่ 1 บันทึกความร่วมมือว่าด้วยการเป็นหุ้นส่วนด้านพลังงานระหว่างกระทรวงพลังงานแห่งราชอาณาจักรไทยและกระทรวงเศรษฐกิจ การค้า และอุตสาหกรรม ประเทศญี่ปุ่น เพื่อกำหนดทิศทางความร่วมมือด้านพลังงานระหว่างสองประเทศ ฉบับที่ 2 บันทึกข้อตกลงความร่วมมือระหว่างสำนักงานคณะกรรมการส่งเสริมการลงทุนกับองค์การส่งเสริมการค้าต่างประเทศของญี่ปุ่น เพื่อส่งเสริมการลงทุนของบริษัทญี่ปุ่นในไทย สนับสนุนการเติบโตทางเศรษฐกิจ และพัฒนาอุตสาหกรรมของทั้งสองประเทศ และฉบับที่ 3 บันทึกแสดงเจตจำนงด้านความร่วมมือระหว่างสำนักงานคณะกรรมการนโยบายเขตพัฒนาพิเศษภาคตะวันออกกับองค์การส่งเสริมการค้าต่างประเทศของญี่ปุ่น เพื่อส่งเสริมการลงทุนจากบริษัทญี่ปุ่น ในพื้นที่ EEC
--------------------------
วันอังคารที่ 24 สิงหาคม 2564
รัฐบาลคุยแอสตร้าฯ ยันส่งมอบวัคซีนครบ 61 ล้านโดส ภายในสิ้นปี
....
รัฐบาลยืนยันแอสตร้าเซนเนก้าจะส่งมอบวัคซีนครบ 61 ล้านโดส ภายใน ธ.ค. 64 เร่งสร้างภูมิคุ้มกันหมู่ ลดภาระสาธารณสุข และฟื้นฟูเศรษฐกิจได้รวดเร็ว
.
โดยจำนวนยอดการจัดหาวัคซีนทุกประเภทในสิ้นปีนี้เกิน 120 ล้านโดส ครอบคลุม 60 ล้านคน เร็วกว่าแผนเดิมที่ตั้งเป้าจะจัดหาวัคซีน 100 ล้านโดส สำหรับ 50 ล้านคน
.
รัฐบาลยังมีแผนสั่งซื้อวัคซีนแอสตร้าเซนเนก้าเพิ่มอีก 60 ล้านโดสสำหรับปี 65 คาดว่าจะได้ข้อสรุปภายใน ก.ย. นี้
.
ล่าสุด แอสตร้าเซนเนก้า อยู่ระหว่างการพัฒนาวัคชีนโควิด-19 สูตรใหม่ เพิ่มประสิทธิภาพในการป้องกันไวรัสกลายพันธุ์ได้ดีขึ้น
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 6 มิถุนายน 2565
โฆษกรัฐบาลเผย สลากดิจิทัลงวดแรกหมดภายใน 5 วัน เชื่อช่วยสร้างกลไกให้ราคาสลากกลับมา 80 บาท  ขณะที่ “นายกฯ” หวังจำหน่ายสลากออนไลน์เดินหน้าควบคู่ไปกับการขายตามปกติ
โฆษกรัฐบาลเผย สลากดิจิทัลงวดแรกหมดภายใน 5 วัน เชื่อช่วยสร้างกลไกให้ราคาสลากกลับมา 80 บาท  ขณะที่ “นายกฯ” หวังจำหน่ายสลากออนไลน์เดินหน้าควบคู่ไปกับการขายตามปกติ นำรายได้เข้ารัฐเพื่อการพัฒนาประเทศ
(6 มิถุนายน 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยถึงโครงการสลากดิจิทัล ที่สำนักงานสลากกินแบ่งรัฐบาลเปิดจำหน่ายผ่านแพลตฟอร์มแอปพลิเคชัน “เป๋าตัง” ตั้งแต่วันที่ 2 มิถุนายน 2565 จำนวน สลากดิจิทัล ทั้งหมดในระบบ 5,173,500 ล้านฉบับ ได้รับการตอบรับจากประชาชนทั่วประเทศเป็นอย่างดี จำหน่ายหมดแล้ว
ซึ่งมีผู้ค้าสลากฯ ที่เข้าร่วมโครงการ จำนวน 10,513 ราย และมีผู้ซื้อกว่า 1.2 ล้านคน เป็นการจำหน่ายหมดภายในเพียง 5 วัน ตามที่คาดการณ์ไว้ ซึ่งพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ติดตามผลตอบรับของประชาชนที่มีต่อโครงการสลากดิจิทัลอย่างต่อเนื่อง โดยนายกรัฐมนตรีชื่นชมการดำเนินงานของคณะกรรมการแก้ไขปัญหาผู้ที่ได้รับความเดือดร้อนจากการเสนอขายหรือขายสลากกินแบ่งรัฐบาลในราคาเกินกว่าที่กำหนดในสลากกินแบ่งรัฐบาล สำนักงานสลากกินแบ่งรัฐบาล ตลอดจนผู้ที่เกี่ยวข้อง ที่ร่วมมือกันแก้ไขปัญหาการขายสลากเกินราคา 80 บาทจนได้ผลขั้นต้นเป็นที่น่าพอใจ
โฆษกประจำสำนักนายกรัฐมนตรีเพิ่มเติมกล่าวว่า การจำหน่ายสลากดิจิทัลในครั้งแรกสามารถจำหน่ายหมดลงอย่างรวดเร็วภายใน 5 วัน แสดงให้เห็นว่าสลากดิจิทัลเป็นที่ต้องการของประชาชน ประชาชนให้การตอบรับดีเกินความคาดหมาย ซึ่งคณะกรรมการฯ จะได้นำข้อเสนอแนะ เสียงสะท้อนต่าง ๆ ของประชาชนที่มีต่อโครงการสลากดิจิทัลไปปรับปรุงพัฒนาให้สอดคล้องกับสถานการณ์ ทั้งเรื่องการขึ้นเงินรางวัล ค่าธรรมเนียม รวมถึงจำนวนปริมาณสลากที่ขายในแพลตฟอร์มเป๋าตังในงวดต่อ ๆ ไป เพื่อลดปัญหาการขายสลากเกินราคาได้ดีขึ้น ทำให้สลากกินแบ่งรัฐบาลกลับมาจำหน่ายที่ราคา 80 บาทได้อย่างเป็นรูปธรรมในที่สุด
“ขอย้ำว่าโครงการสลากดิจิทัล เป็นการเพิ่มทางเลือกให้กับผู้ซื้อ ซึ่งท่านนายกรัฐมนตรีหวังให้การจำหน่ายสลากออนไลน์เดินหน้าควบคู่ไปกับการขายตามปกติ เพื่อให้ทุกฝ่ายสามารถจำหน่ายสลากกินแบ่งรัฐบาลและเป็นการนำรายได้เข้ารัฐเพื่อการพัฒนาประเทศต่อไป” โฆษกประจำสำนักนายกรัฐมนตรีกล่าว
วันอังคารที่ 5 เมษายน 2565
ดีอีเอส หนุน EECmd พร้อมก้าวสู่ต้นแบบ Medical Valley แห่งแรกของประเทศ
ดีอีเอส หนุน EECmd พร้อมก้าวสู่ต้นแบบ Medical Valley แห่งแรกของประเทศ
เมื่อวันที่ 5 เมษายน 2565 นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม (ดีอีเอส) เป็นประธานกล่าวเปิดงาน THMMASAT EECmd Vision “Now and Next” (EECmd) ซึ่งเป็นโครงการขับเคลื่อน “เขตส่งเสริมเศรษฐกิจพิเศษ ศูนย์นวัตกรรมการแพทย์ครบวงจร ธรรมศาสตร์พัทยา” พร้อมก้าวสู่ต้นแบบ Medical Valley แห่งแรกของประเทศ ซึ่งสอดคล้องกับนโยบายรัฐบาลที่มีการผลักดัน 10 อุตสาหกรรมเป้าหมาย อุตสาหกรรมการแพทย์ครบวงจร (Medical Hub) เป็นหนึ่งในอุตสาหกรรมแห่งอนาคต (New S-Curve) หรือ New Engine of Growth มีแผนยุทธศาสตร์ในการผลักดัน เพื่อสร้างความเชื่อมโยงกับเศรษฐกิจในภูมิภาค ยกระดับการให้บริการด้านสุขภาพและด้านสาธารณสุข พัฒนาบุคลากรและมาตรฐานการให้บริการเพื่อก้าวสู่การเป็นศูนย์กลางการให้บริการให้เป็นที่ยอมรับในระดับสากล
“กระทรวงดิจิทัลเพื่อเศรษฐกิจและสังคม พร้อมสนับสนุนมหาวิทยาลัยธรรมศาสตร์และพันธมิตร EECmd ทั้ง 25 องค์กร ขับเคลื่อนการใช้เทคโนโลยีและนวัตกรรมดิจิทัลเพิ่มขีดความสามารถการแข่งขันและเพิ่มมูลค่าทางเศรษฐกิจดึงดูดการลงทุนจากต่างประเทศ สอดคล้องกับวิสัยทัศน์ใน แผนปฏิบัติราชการกระทรวงดิจิทัลเพื่อเศรษฐกิจและสังคมระยะ 5 ปี สร้างสังคมแห่งอนาคต พัฒนาระบบนิเวศน์ที่เอื้อต่อการดำเนินธุรกิจ การวิจัย ค้นคว้า และต่อยอดเทคโนโลยีทางการแพทย์ นำระบบดิจิทัลมาสนับสนุนบริการทางสุขภาพ สู่เป้าหมายเศรษฐกิจฐานนวัตกรรมได้อย่างแท้จริง”
โดยภายในงานมีการลงนามความร่วมมือ (MOU) กับองค์กรด้านการแพทย์และวิศวกรรมกลุ่ม Health Tech ชั้นนำทั้งภาครัฐและเอกชน จำนวน 25 หน่วยงาน รวมทั้งยังมีการจัดแสดงศักยภาพทางเทคโนโลยี และนวัตกรรมสุขภาพที่ล้ำสมัย ณ อุทยานการเรียนรู้ป๋วย 100 ปี มหาวิทยาลัยธรรมศาสตร์ ศูนย์รังสิต
***********************
วันอังคารที่ 31 สิงหาคม 2564
ผู้ช่วยรัฐมนตรีประจำกระทรวงยุติธรรม เร่ง ประสาน เจ้าหน้าที่ลงพื้นที่ให้ความเป็นธรรมคดีสาววัย 16 ปี โดนแฟนหนุ่มทำร้ายร่างกายจนเสียชีวิต
ผู้ช่วยรัฐมนตรีประจำกระทรวงยุติธรรม เร่ง ประสาน เจ้าหน้าที่ลงพื้นที่ให้ความเป็นธรรมคดีสาววัย 16 ปี โดนแฟนหนุ่มทำร้ายร่างกายจนเสียชีวิต แจง ครอบครัวผู้เสียชีวิตจะได้รับเงินเยียวยาตามกฎหมายเต็มที่
จากกรณี นายณัฐวุฒิ (สงวนนามสกุล) ทำร้ายร่างกาย น.ส.อนันตญา หรือเมย์ อายุ 16 ปี แฟนสาว จนเสียชีวิต ส่วนนายณัฐวุฒิ ผู้ต้องหา ตำรวจได้ควบคุมตัวและทำการตรวจสารเสพติดพบว่าได้เสพกัญชา จึงโดนแจ้งข้อหาเพิ่มเติมข้อหาทำร้ายร่างกายผู้อื่นจนเป็นเหตุให้ถึงแก่ความตาย ส่วนผู้ต้องหาให้สารภาพว่าทำไปเพราะเกิดความโมโหและหึงหวง นั้น
นางสาวณัฐธ์ภัสส์ ยงใจยุทธ ผู้ช่วยรัฐมนตรีประจำกระทรวงยุติธรรม เปิดเผยว่า ตนได้ประสานไปยังกรมคุ้มครองสิทธิและเสรีภาพ และยุติธรรมจังหวัด ให้เจ้าหน้าที่ลงพื้นที่พบปะครอบครัวผู้เสียชีวิตแล้ว พร้อมทั้งแจ้งสิทธิ และรับคำขอตามพระราชบัญญัติค่าตอบแทนฯให้ทายาทของผู้เสียหาย โดยกระทรวงยุติธรรมจะเร่งให้การช่วยเหลืออย่างเต็มที่ คดีดังกล่าวผู้ต้องหาถูกแจ้งข้อหาเพิ่มคือความผิดฐานทำร้ายร่างกายผู้อื่นจนทำให้ถึงแก่ความตาย ตามประมวลกฎหมายอาญา มาตรา 290 โดยครอบครัวผู้เสียชีวิตจะได้รับเงินช่วยเหลือเยียวยา ตามพระราชบัญญัติค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา พ.ศ.2544 และที่แก้ไขเพิ่มเติม ได้แก่ 1. ค่าตอบแทนถึงแก่ความตาย 50,000 บาท 2. ค่าจัดการศพ 20,000 บาท 3. ค่าขาดอุปการะเลี้ยงดู 40,000 บาท รวมทั้งหมด 110,000 บาท ทั้งนี้ ขึ้นอยู่กับการพิจารณาของคณะอนุกรรมการฯ
ส่วนการดำเนินงานของสำนักงานยุติธรรมจังหวัดสมุทรปราการ ได้ประสานขอทราบข้อมูลพฤติการณ์แห่งคดีและข้อมูลทายาทผู้เสียหาย จาก ร.ต.อ วีระพล สุดสายแก้ว พนักงานสอบสวนเจ้าของคดี สภ.พระประแดง จังหวัดสมุทรปราการ ทราบว่าได้ดำเนินการสอบปากคำผู้ต้องหาไปแล้ว เมื่อวันที่ 29 สิงหาคม 2564 พร้อมกับนัดทายาทของผู้เสียหายมาสอบปากคำเพิ่มเติม โดยคาดว่าจะนำเข้าพิจารณาคณะอนุกรรมการฯ ประจำจังหวัดสมุทรปราการในวันที่ 13 กันยายน นี้ พร้อมยืนยันว่าจะเร่งดำเนินการโดยให้สำนักงานยุติธรรมจังหวัดสมุทรปราการ และสำนักงานช่วยเหลือทางการเงินแก่ผู้เสียหายและจำเลยในคดีอาญา ติดตามการให้ความช่วยเหลืออย่างใกล้ชิดต่อไป
วันอังคารที่ 20 กรกฎาคม 2564
รมว.วธ. บันทึกเทปโทรทัศน์กล่าวคำปราศรัยเนื่องในวันภาษาไทยแห่งชาติ พุทธศักราช ๒๕๖๔
บันทึกเทปโทรทัศน์กล่าวคำปราศรัยเนื่องในวันภาษาไทยแห่งชาติ พุทธศักราช ๒๕๖๔
วันที่ ๒๐ กรกฎาคม ๒๕๖๔ เวลา ๑๓.๐๐ น. พลเอก ประยุทธ์ จันทร์โอชา นายกรัฐมนตรี มอบหมายให้ นายอิทธิพล คุณปลื้ม รัฐมนตรีว่าการกระทรวงวัฒนธรรม บันทึกเทปโทรทัศน์กล่าวคำปราศรัยเนื่องในวันภาษาไทยแห่งชาติ พุทธศักราช ๒๕๖๔ ณ ชั้น ๘ อาคารวัฒนธรรมวิศิษฏ์ กระทรวงวัฒนธรรม
วันอังคารที่ 9 พฤศจิกายน 2564
เตรียมรับอากาศหนาวหลัง 9 พ.ย. ไทยตอนบนอุณหภูมิลด 3 - 7 องศาฯ
....
กรมอุตุนิยมวิทยา พยากรณ์อากาศ 7 วันข้างหน้า บริเวณความกดอากาศสูงหรือมวลอากาศเย็นกำลังแรงระลอกใหม่จากประเทศจีนจะแผ่ลงมาปกคลุมประเทศไทยตอนบนและทะเลจีนใต้ ทำให้มีฝนฟ้าคะนองเกิดขึ้นได้ หลังจากนั้นในช่วงวันที่ 9 - 13 พ.ย. 64 จะมีอากาศเย็นถึงหนาวกับมีลมแรง อุณหภูมิจะลดลง 3 - 7 องศาเซลเซียส ในภาคตะวันออกเฉียงเหนือก่อน ส่วนภาคภาคเหนือ ภาคกลางภาคตะวันออก รวมทั้งกรุงเทพและปริมณฑล อุณหภูมิจะลดลง 3 - 5 องศาเซลเซียส
.
ซึ่งปีนี้อากาศเย็นถึงหนาวนานกว่าปกติ เนื่องจากประเทศไทยได้รับอิทธิพลมาจากมรสุมช่วงเดือนที่ผ่านมาทำให้บริเวณที่เคยมีฝนตกชุก อุณหภูมิจะลดลงกว่าปกติ ขอให้ประชาชนเตรียมรับมือกับสภาพอากาศช่วงปีใหม่ที่กำลังเข้ามาถึงนี้
.
สำหรับมรสุมตะวันออกเฉียงเหนือที่พัดปกคลุมอ่าวไทยและภาคใต้จะมีกำลังแรงขึ้น ทำให้ภาคใต้ยังคงมีฝนตกต่อเนื่อง ส่วนคลื่นลมบริเวณอ่าวไทยจะมีกำลังแรงขึ้น ขอให้ระวังอันตรายจากฝนที่ตกหนักซึ่งอาจทำให้เกิดน้ำท่วมฉับพลันและน้ำป่าไหลหลากได้ ชาวเรือควรเดินเรือด้วยความระมัดระวัง เรือเล็กบริเวณอ่าวไทยควรงดออกจากฝั่ง
#ไทยคู่ฟ้า#ร่วมต้านโควิด19
-------------------
วันอังคารที่ 16 สิงหาคม 2565
โฆษกรัฐบาลเผยนายกฯ ชมทีมวิจัยไทยคิดค้นเครื่องตรวจคัดกรองผู้ป่วยโควิด-19 วิเคราะห์จากลมหายใจ ช่วยลดขั้นตอน ลดการสัมผัสร่างกาย ลดระยะเวลา  เพิ่มความปลอดภัยให้ประชาชน
โฆษกรัฐบาลเผยนายกฯ ชมทีมวิจัยไทยคิดค้นเครื่องตรวจคัดกรองผู้ป่วยโควิด-19 วิเคราะห์จากลมหายใจ ช่วยลดขั้นตอน ลดการสัมผัสร่างกาย ลดระยะเวลา  เพิ่มความปลอดภัยให้ประชาชน
วันนี้ (16 สิงหาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมความสำเร็จของทีมวิจัยไทย ประสาความสำเร็จในการคิดค้นเครื่องตรวจคัดกรองผู้ป่วยโควิด-19 วิเคราะห์จากลมหายใจ โดยได้รับสนับสนุนทุนวิจัยจาก สำนักงานการวิจัยแห่งชาติ (วช.) ซึ่งทีมวิจัยได้นำความรู้จากเครื่องตรวจระดับน้ำตาลในกระแสเลือดโดยใช้ลมหายใจ ซึ่งใช้งานกับโรคเบาหวานมากว่า 10 ปี นำมาพัฒนาต่อยอดสร้างเป็นนวัตกรรมรูปแบบใหม่ ตรวจคัดกรองโควิด-19 สามารถรู้ผลได้เร็วภายใน 5 นาทีและให้ความแม่นยำสูงถึง 97% ถือเป็นเรื่องที่ดีต่อระบบสาธารณสุขและประชาชนทุกคน ทำให้ช่วยลดขั้นตอน ลดการสัมผัสร่างกาย ลดระยะเวลาและเพิ่มความปลอดภัยในแก่บุคลากรทางการแพทย์อีกด้วย ทั้งนี้ นายกรัฐมนตรียืนยันรัฐบาลให้ความสำคัญและพร้อมสนับสนุนงานวิจัย เพื่อช่วยให้อุตสาหกรรมทางการแพทย์ของไทยเติบโตและเป็นโอกาสในการพัฒนาเพื่ออนาคตต่อไป
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 1,508 ราย จำแนกเป็น ผู้ติดเชื้อในประเทศ 1,508 ราย และผู้ป่วยมาจากต่างประเทศ 0 ราย ผู้เสียชีวิตเพิ่มขึ้น 29 ราย ผู้ที่กำลังรักษาตัว 19,712 ราย และมียอดผู้ที่หายป่วยกลับบ้านแล้ว 2,023 ราย ทำให้มียอดผู้ป่วย ยืนยันสะสมตั้งแต่ 1 ม.ค. 65 จำนวน 2,400,161 ราย จำนวนผู้ที่หายป่วยสะสมจำนวน 2,403,503 ราย จำนวนผู้ป่วยปอดอักเสบรักษาตัวอยู่ในโรงพยาบาล 965 ราย
วันพฤหัสบดีที่ 2 ธันวาคม 2564
รัฐมนตรีฯ สุริยะ เข้าร่วมประชุมหารือกับหน่วยงานภาครัฐและภาคเอกชนของจังหวัดอุดรธานี
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เข้าร่วมประชุมหารือกับหน่วยงานภาครัฐและภาคเอกชนของจังหวัดอุดรธานี
รัฐมนตรีฯ สุริยะ เข้าร่วมประชุมหารือกับหน่วยงานภาครัฐและภาคเอกชนของจังหวัดอุดรธานี
จ.อุดรธานี : วันนี้ (1 ธันวาคม 2564) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เข้าร่วมประชุมหารือกับหน่วยงานภาครัฐและภาคเอกชนของจังหวัดอุดรธานี เพื่อกำหนดทิศทางการพัฒนาจังหวัดอุดรธานี การเชื่อมโยงระบบการขนส่งและโลจิสติกส์ระหว่างจังหวัดอุดรธานีกับจังหวัดในอนุภูมิภาคลุ่มน้ำโขง (GMS) พร้อมทั้งรับฟังข้อเสนอของภาคเอกชน โดยมี พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธาน ณ ศูนย์ประชุมมลฑาทิพย์ ฮอลล์ อำเภอเมือง จังหวัดอุดรธานี
สำหรับการประชุมดังกล่าว ได้หารือถึงการเตรียมความพร้อมของจังหวัดอุดรธานีในการเป็นเจ้าภาพการจัดมหกรรมพืชสวนโลก 2026 ภายใต้แนวคิด Harmony of Life : วิถีชีวิต สายนํ้า และพืชพรรณ โดยจังหวัดอุดรธานีเป็นอีกหนึ่งจังหวัด ที่ต้องการเร่งเปิดรับนักท่องเที่ยวต่างชาติเข้าพื้นที่ เพื่อฟื้นฟูเศรษฐกิจ ภาคการท่องเที่ยว พร้อมสร้างความเชื่อมั่น วางแผน ป้องกัน ฟื้นฟู เตรียมความพร้อมผู้ประกอบการ เพื่อเปิดเมืองในภูมิภาคอีสาน ทั้งนี้ จังหวัดอุดรธานี ยังมีศักยภาพทางการเศรษฐกิจและการท่องเที่ยวและเป็นหนึ่งในศูนย์กลางการท่องเที่ยวและการเดินทางที่เชื่อมต่อในภาคอีสาน และกลุ่มประเทศ GMS คือ สปป.ลาว เวียดนาม จีนตอนใต้ ซึ่งหากมีการเปิดพรมแดนในอนาคตจะส่งผลให้เศรษฐกิจของจังหวัดอุดรธานี กลับมาฟื้นตัวอีกครั้ง พร้อมกันนี้ นายกรัฐมนตรีและคณะ ได้เดินทางไปยังแหล่งท่องเที่ยวศักดิ์สิทธิ์ "วังนาคินทร์ คำชะโนด" ซึ่งเป็น 1 ใน 6 อำเภอนำร่องเปิดท่องเที่ยวภายใต้แผนเปิดเมือง UDON PLUS MODEL เพื่อตรวจความพร้อมในการเปิดเมืองต้อนรับนักท่องเที่ยว
วันจันทร์ที่ 13 กันยายน 2564
กรมทางหลวงชนบท ขยายถนนสาย นศ.2012 แยก ทล.41 เสริมเศรษฐกิจการขนส่ง เชื่อมนครศรีธรรมราช - พัทลุง - ตรัง คาดแล้วเสร็จเดือนตุลาคม 2564
กรมทางหลวงชนบท (ทช.) กระทรวงคมนาคม ดำเนินโครงการก่อสร้างขยายถนนทางหลวงชนบทสาย นศ.2012 แยกทางหลวงแผ่นดินหมายเลข 41 - บ้านโคกคราม อำเภอจุฬาภรณ์ อำเภอร่อนพิบูลย์ จังหวัดนครศรีธรรมราช ส่งเสริมเศรษฐกิจการขนส่งระหว่างอำเภอและจังหวัดใกล้เคียง
กรมทางหลวงชนบท (ทช.) กระทรวงคมนาคม ดำเนินโครงการก่อสร้างขยายถนนทางหลวงชนบทสาย นศ.2012 แยกทางหลวงแผ่นดินหมายเลข 41 - บ้านโคกคราม อำเภอจุฬาภรณ์ อำเภอร่อนพิบูลย์ จังหวัดนครศรีธรรมราช ส่งเสริมเศรษฐกิจการขนส่งระหว่างอำเภอและจังหวัดใกล้เคียง ยกระดับมาตรฐานทางหลวงชนบทให้เชื่อมโยงกับโครงข่ายทางหลวงสายหลักอย่างสมบูรณ์ ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
นายปฐม เฉลยวาเรศ อธิบดีกรมทางหลวงชนบท เปิดเผยว่า ถนนทางหลวงชนบทสาย นศ.2012 เป็นโครงข่ายทางหลวงชนบท มีระยะทางตลอดสาย 25.479 กิโลเมตร เชื่อมระหว่างทางหลวงแผ่นดินหมายเลข 41 (ตอนทุ่งสง - พัทลุง) สู่ถนนทางหลวงแผ่นดินหมายเลข 403 ซึ่งจากการตรวจสอบสภาพสายทางปรากฏว่า บางช่วง มีสภาพผิวทางคับแคบ ประชาชนผู้ใช้เส้นทางไม่ได้รับความสะดวกในการเดินทาง ทช. จึงได้ดำเนินโครงการก่อสร้างขยายถนนทางหลวงชนบทสาย นศ.2012 ช่วง กม. ที่ 11+000 - 15+000 ระยะทาง 4 กิโลเมตร โดยก่อสร้างเป็นถนนผิวจราจรแบบแอสฟัลท์ติกคอนกรีต ขนาด 2 ช่องจราจร กว้าง 7 เมตร มีไหล่ทางกว้างข้างละ 2.5 เมตร พร้อมขยายสะพานคอนกรีตเสริมเหล็ก กว้าง 13 เมตร ยาว 16 เมตร จำนวน 1 แห่ง และก่อสร้างสะพานคอนกรีตเสริมเหล็ก กว้าง 12 เมตร ยาว 18 เมตร จำนวน 1 แห่ง รวมถึงได้ก่อสร้างท่อระบายน้ำ ติดตั้งไฟฟ้าแสงสว่าง ราวกันอันตรายและเครื่องหมายจราจร ปัจจุบันการก่อสร้างมีผลงานความก้าวหน้าไปแล้วกว่าร้อยละ 85 เร็วกว่าแผนที่กำหนดไว้ คาดว่าจะก่อสร้างแล้วเสร็จสมบูรณ์ในเดือนตุลาคม 2564 โดยใช้งบประมาณในการก่อสร้าง รวม 37.200 ล้านบาท
สำหรับโครงการก่อสร้างสะพานคลองดู อำเภอละงู จังหวัดสตูล มีจุดเริ่มต้นของโครงการจากแยกทางหลวงชนบทสาย สต.3018 จังหวัดสตูล กม. ที่ 18+378 (ฝั่งบ้านตันหยงละไน้) และมีจุดสิ้นสุดโครงการบริเวณหน้ามัสยิดอัลมุตตกีน (ฝั่งบ้านสุไหงมูโซ๊ะ) โดยก่อสร้างเป็นสะพานแบบคอนกรีตเสริมเหล็ก ความยาว 1,320 เมตร พร้อมก่อสร้างถนนคอนกรีตเสริมเหล็กต่อเชื่อม ยาว 1,742 เมตร ขนาด 2 ช่องจราจร ไป - กลับ ระยะทางรวม 3,062 เมตร ปัจจุบันการก่อสร้างมีความก้าวหน้าไปแล้วกว่าร้อยละ 47 เร็วกว่าแผนที่กำหนดไว้ ซึ่งฝั่งบ้านตันหยงละไน้ (จุดเริ่มต้นโครงการ) ได้ดำเนินการตอกเสาเข็มเสาตอม่อสะพาน งานติดตั้งคานพื้นสะพานเสร็จเรียบร้อยแล้ว และขณะนี้อยู่ระหว่างการดำเนินงานตอกเสาเข็มฝั่งบ้านสุไหงมูโซ๊ะ (จุดสิ้นสุดโครงการ) รวมถึงการเตรียมงานก่อสร้างสะพานช่วงกลางน้ำอีกด้วย โดยคาดว่าจะก่อสร้างแล้วเสร็จในปี 2565 ใช้งบประมาณในการก่อสร้างรวม 291 ล้านบาท
วันพุธที่ 29 ธันวาคม 2564
ภรรยา นายเปรมชัย ยื่นหนังสือ-ใบรับรองแพทย์ ต่อรัฐมนตรีว่าการกระทรวงยุติธรรม ร้องขอย้ายสามีไปรักษาตัวโรงพยาบาลหลังป่วย 7 โรคเรื้อรัง
ภรรยา นายเปรมชัย ยื่นหนังสือ-ใบรับรองแพทย์ ต่อรัฐมนตรีว่าการกระทรวงยุติธรรม ร้องขอย้ายสามีไปรักษาตัวโรงพยาบาลหลังป่วย 7 โรคเรื้อรัง ด้านรัฐมนตรีว่าการกระทรวงยุติธรรม ยันต้องทำกฎระเบียบ ไม่มีสิทธิพิเศษ เชื่อเรือนจำมีมาตรฐานดูแลให้ทุกคนปลอดภัย
เมื่อเวลา 10.00 น. ที่กระทรวงยุติธรรม นางคณิตา กรรณสูต ภรรยานายเปรมชัย กรรณสูต ผู้บริหาร บริษัท อิตาเลียนไทย ดีเวล๊อปเมนต์ จำกัด (มหาชน) ที่ถูกศาลตัดสินจำคุกคดีเสือดำ เดินทางมายังกระทรวงยุติธรรม เพื่อมาดักรอ ยื่นหนังสื่อขอความเป็นธรรม ถึง นายสมศักดิ์ เทพสุทิน รัฐมนตรีว่าการกระทรวงยุติธรรม
นางคณิตา กล่าวว่า วันนี้ตนมายื่นหนังสือเพื่อขอความเห็นใจ อยากให้นายเปรมชัยอยู่ใกล้แพทย์ในโรงพยาบาล เพราะนายเปรมชัยมีปัญหาด้านสุขภาพ เป็นโรคเรื้อรัง ทั้งเบาหวาน ความดัน โรคหัวใจ และพึ่งผ่าตัดตามา โดยเฉพาะโรคเบาหวานที่เป็นหนัก เป็นแผลที่เท้าพึ่งคว้านเนื้อ นอกจากนี้ขณะนี้มีการแพร่ระบาดของไวรัสโควิด-19 ตนกลัวว่า นายเปรมชัยจะติดโควิดในเรือนจำแล้วอาการจะหนักเพราะเป็นโรคเรื้อรัง 7 ประเภทที่อันตราย เกรงว่าเครื่องมือของเรือนจำจะดูแลได้ไม่ดีพอ อยากให้สามีของตนมีความปลอดภัยในชีวิต จึงมายื่นหนังสือเพื่อขอให้ย้ายนายเปรมชัยไปรักษายังโรงพยาบาล ซึ่งที่ผ่านมาตนและลูกชายได้ยื่นหนังสือถึงกรมราชทัณฑ์ไปแล้ว 4 ครั้ง แต่ยังไม่มีความคืบหน้าเลย และวันนี้ตนได้นำใบรับรองแพทย์ของนายเปรมชัยมายื่นให้ด้วย
นายสมศักดิ์ กล่าวว่า ทุกอย่างต้องทำระเบียบของราชการเราจะทำตามใจใครไม่ได้ ต้องทำตามกฎ เพราะสังคมจะวิพากษ์วิจารณ์ได้ว่าเราให้สิทธิพิเศษกับคนบางคน ตนยืนยันไม่ให้สิทธิพิเศษกับใคร กฎต้องเป็นกฎ ทุกคนต้องเท่าเทียมกัน คดีนี้สังคมจับตามองเป็นอย่างมาก ตนก็เห็นใจแต่ทุกอย่างต้องทำตามกฎระเบียบ ส่วนการดูแลผู้ต้องขังของกรมราชทัณฑ์ตนมั่นใจว่าทำได้ดีแล้วตามมาตรฐาน มีระบบการดูแลที่ดีพยายามทำให้ทุกคนปลอดภัยที่สุดตามที่เราจะทำได้ โดยเรื่องนี้ตนมอบหมายให้ นายสหการณ์ เพ็ชรนรินทร์ รองปลัดกระทรวงยุติธรรม ดำเนินการตามขั้นตอนของกฎหมาย
นายสหการณ์ เพ็ชรนรินทร์ รองปลัดกระทรวงยุติธรรม กล่าวว่า หากพบว่าในพื้นที่ดูแลอาการไม่ไหวเราจะมีการพิจารณา แต่จากที่รับทราบรายงานมาในด้านปัญหาสุขภาพของผู้ต้องขังนั้น เราได้ดูแลตามระบบระเบียบตลอดเสมอมา ยืนยันว่าการดูแลผู้ต้องขังของกรมราชทัณฑ์ไม่เคยปล่อยปะละเลยแต่อย่างใด และไม่เคยปล่อยให้ผู้ต้องขังถึงขั้นเจ็บป่วยถึงขั้นมีอาการย่ำแย่ ส่วนบุคคลไหนมีอาการป่วยเราก็นำส่งโรงพยาบาลราชทัณฑ์ทันทีโดยมีหมอในพื้นที่คอยดูแลอย่างใกล้ชิด